Svetlana Tširkova
Svetlana Tširkova (1980. aastast Svetlana Lozovaja, vene keeles Светлана Михайловна Чиркова (-Лосовая); sündinud 6. (ametlikult 5.) novembril 1945) on endine Nõukogude Liidu (Eesti NSV) vehkleja, kahekordne naiskondlik olümpiavõitja ja maailmameister floretis ning hilisem Eesti NSV ja Eesti Vabariigi vehklemistreener. Nii 1968. aasta Mexico kui ka 1972. aasta Müncheni olümpiamängudel võitis Tširkova NSV Liidu floretinaiskonnaga esikoha. Maailmameistrivõistlustelt sai ta kaks kuld- ja ühe hõbemedali naiskonna koosseisus, lisaks individuaalse pronksmedali. Pärast sportlaskarjääri on Tširkova töötanud vehklemistreenerina.